Kacariyos anunggil warsa ing sajumenêng dalêm Ingkang Sinuhun Kangjêng Susuhunan Pakubuwana ingkang kaping 2, karênan dhatêng lêlangên, andadosakên kathahipun para kawula dalêm ingkang ambêbarang dhatêng saking môncanagari, utawi saking pasisir, saha saking ing padhusunan ingkang cêlak nagari, kados ta: topèng ringgit krucil, trêbang cariyos menak, utawi mursada, ringgit golèk purwa, utawi ringgit golèk menak saha gancaring lampahanipun, punika badhe katimbalan dhatêng nagari Surakarta, para ngulama sami amambêngi atur yèn karsa dalêm wau kirang prayogi, dados botên saèstu, tumuntên wontên tiyang asli saking Japara nama Robyong, sagêd damêl topèng, saha undhagi angukir, ngantos kawêntar botên wontên topèng sarta ringgit kalithik, ingkang nyamèni damêlanipun Robyong wau.